En delegasjon bulgarske jurister fattet interesse for frivillig arbeid og norske modeller for rettshjelp.
Den bulgarske delegasjonen ble tatt imot på Juristenes Hus (Foto: Ole-Martin Gangnes)
Publisert: 27.10.2022 / Oppdatert: 28.10.2022 13:22
Denne uken har en delegasjon fra Bulgaria vært i Norge og Oslo for å studere hvordan rettshjelpsystemet fungerer i Norge. På programmet har det blant annet vært besøk i Oslo tingrett, Kontoret for fri rettshjelp i Oslo, Spesialenheten for politisaker, Barneombudet, Jussbuss, Gatejuristen og Jurk.
På onsdag var delegasjonen på besøk i Juristenes Hus, der de fikk presentasjoner av Juristforbundet, Juristenes utdanningssenter (JUS) og Rettssenteret.
Ajitha Sritharan i Rettssenteret (Foto: Ole-Martin Gangnes)
Juristforbundets president Håvard Holm orienterte om Juristforbundets oppbygging og rettspolitiske arbeid og Eric Roe i JUS fortalte om etterutdanning og kursing av jurister.
Fra Rettssenteret stilte leder Cathrine Moksness, ansvarlig for den frivillige rettshjelpen Astrid Rød, samt jusstudent og frivillig Ajitha Sritharan.
Ajitha Sritharan holdt et foredrag for den bulgarske delegasjonen om hvordan det er å arbeide frivillig og betydningen av å senke terskelen for rettshjelp. Hun la vekt på at man kan ha ulik motivasjon for å arbeide frivillig og at det bør være rom for nettopp det i et rettshjelptiltak.
Eric Roe i JUS (Foto: Ole-Martin Gangnes)
Sritharan poengterte også at utfordringene med å utvikle best mulig rettshjelp gjelder i alle land og fikk spørsmål fra delegasjonen om betydningen av frivillighet og hvordan man arbeider med dette i Norge.
­– Vi må lære av hverandre og hjelpe hverandre på dette feltet, sa hun.
Juristforbundets president Håvard Holm (Foto: Ole-Martin Gangnes)
Vertskap for den bulgarske delegasjonen er Domstoladministrasjonen (DA). Besøket er en del av DAs internasjonale arbeid.
Besøkte Bulgaria
I mai i år reiste professor emeritus Jon T. Johnsen og Cathrine Moksness, leder i Rettssenteret, til Bulgaria på oppdrag fra DA for å studere et prosjekt der målet er å utvide og forbedre det bulgarske rettshjelpsystemet for mennesker som lever under fattigdomsgrensen, med spesiell vekt på kvinner, barn og rombefolkning.
Et av tiltakene i prosjektet i Bulgaria er utvikling av en lokal samarbeidsmekanisme for å styrke rettstilgang for sårbare grupper og etablering av mobile rettshjelpsenheter.
– Jeg synes det var interessant å høre om den nasjonale gratis rettshjelpsordningen i landet med blant annet en nasjonal gratis rettshjelpstelefon, som er betjent av advokater i kontorets åpningstid. Det er en spennende førstelinjefunksjon, sa Moksness til Juristen etter studieturen til Bulgaria i mai.
I Bulgaria testes ut nye måter å nå ut med rettshjelp til utsatte og sårbare grupper på. Blant annet ved bruk av «mediators» og advokater som reiser ut i feltet.
Direktør Sven Marius Urke i DA sa til Juristen tidligere i år at han er opptatt av at prosjektene med EØS-midler kan bidra til rettssikkerhet og styrket demokrati.
– I mange land i Europa kan det ta mange år før en rettssak blir avgjort. Det gir en utrygghet og er svært ineffektivt når det ikke er avklart hvem som eier huset, fakturaen ikke blir betalt eller en straffesak ikke blir avgjort, sa Urke.